
Upravni odjel za zajedničke poslove i mjesnu samoupravu

PRIJEDLOG ODLUKE
O PREIMENOVANJU ULICE U NASELJU OSIJEK,
GRADSKOJ ČETVRTI TVRĐA 

„PROLAZ JULIJA KNIFERA“ U 
„ULICA KRUNOSLAVA KIĆE SLABINCA“
O b r a z l o ž e n j e

       PRAVNI TEMELJ

Člankom 7. stavkom 1. i 8. Zakona o naseljima („Narodne Novine“ br. 39/22) (dalje u tekstu: Zakon) utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga te da se Odlukom iz stavka 1. ovoga članka određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.
Člankom 19. točkom 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Osijeka.

       RAZLOZI UPUĆIVANJA PRIJEDLOGA I OCJENA STANJA
Gradonačelnik Grada Osijeka podnio je inicijativu za preimenovanje Prolaza Julija Knifera u Ulicu Krunoslava Kiće Slabinca. 

U inicijativi navodi da je Krunoslav Kićo Slabinac (1944. – 2020.) bio istaknuti hrvatski glazbenik, pjevač, gitarist, te istinski promicatelj hrvatskog jezika, kulture i glazbe u domovini i svijetu.
Svoju je glazbenu karijeru započeo u rodnom Osijeku, kao osnivač i član rock sastava „Dinamiti“ s kojim je ostvario prve značajne uspjehe. „Dinamiti“ su do 1967. godine nastupali u Radničkom domu, popularnom „Radnjaku“, kultnom okupljalištu osječke i slavonske mladeži te važnom središtu kulturnih i sportskih događaja tog vremena.

Radnički dom nalazio se na mjestu današnjeg Eurodoma u neposrednoj blizini Kulturnog centra Osijek, koji se nalazi u predmetnoj ulici. Preimenovanjem sadašnjeg Prolaza Julija Knifera u Ulicu Krunoslava Kiće Slabinca, Kulturni bi se centar nalazio na adresi Ulica Krunoslava Kiće Slabinca, čime bi se simbolično povezala lokacija s mjestom  gdje je Slabinac započeo svoju umjetničku karijeru.

Tijekom bogate karijere surađivao je s brojnim poznatim autorima, među kojima su  Đorđe Novković, Zdenko Runjić, Arsen Dedić i Drago Britvić. Iza sebe je ostavio više od 500 snimljenih pjesama, oko 25 LP ploča i CD-a te pedesetak singlica.

Krunoslav Kićo Slabinac dobitnik je brojnih priznanja, među kojima su i nagrada za životno djelo Osječko-baranjske županije (2015.) te diskografska nagrada Porin za životno djelo (posthumno).

Prolaz Julija Knifera nalazi se u Gradskoj četvrti Tvrđa od Istarske ulice do Ulice kneza Trpimira od zapada prema istoku na k.č.br. 5988/4.

Gradsko vijeće u veljači 2025. donijelo je Odluku o preimenovanju dijela ulice u naselju Osijek, Gradskoj četvrti Tvrđa i Gradskoj četvrti Donji grad „Ulica kralja Petra Svačića“ u „Ulicu Julija Knifera“.
Upravni odjel za zajedničke poslove i mjesnu samoupravu pokrenuo je postupak te od Upravnog odjela za gospodarenje imovinom i vlasničko-pravne odnose, Odsjeka za geodeziju i procjene nekretnina, Pododsjeka za katastarske poslove zatražio očitovanje, odnosno popis katastarskih čestica na kojima se ulica nalazi te iz registra prostornih jedinica službenu podlogu na kojoj je prikazano ime ulice koje se predlaže.

Upravni odjel za gospodarenje imovinom i vlasničko-pravne odnose dostavio je traženo očitovanje (KLASA: 930-01/26-01/2; URBROJ: 2158-1-14-02-01/1-26-3) od 9. lipnja 2026. u kojem navode da se Prolaz Julija Knifera nalazi na većem dijelu kčbr. 5988/4 k.o. Osijek, između Ulice kneza Trpimira na istoku i Istarske ulice na zapadu, u Osijeku. 

U Prolazu Julija Knifera ne postoji ni jedan kućni broj pa samim time nema ni prijavljenih pravnih ili fizičkih osoba na toj adresi. Kućni broj bi eventualno mogao promijeniti Hrvatski zavod za zapošljavanje koji ima glavni ulaz iz Prolaza Julija Knifera, a adresu Ulica kneza Trpimira 2 i Kulturni centar koji sada ima adresu Ulica kneza Trpimira 2A. Adrese se mogu mijenjati i podnošenjem zahtjeva vlasnika predmetnih objekata Državnoj geodetskoj upravi, Područnom uredu za katastar Osijek. Obzirom da je trenutni Prolaz Julija Knifera u naravi ulica opravdan je i takav novi naziv umjesto ˝Prolaza“. U prilogu su dostavili izvod sa PipGIS-a Grada Osijeka, ishođen kartografski prikaz iz Registra prostornih jedinica na službenoj podlozi Državne geodetske uprave te upisan prijedlog imena, Ulica Krunoslava Kiće Slabinca, na istom kartografskom prikazu.

Člankom 7. stavkom 8. Zakona propisano je da se Odlukom o imenovanju ulice određuju i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.
Slijedom navedenog potrebno je propisati da će Grad Osijek osigurati troškove za slučaj da se pri provođenju predložene Odluke osobama koje imaju sjedište na području ulice koja se imenuje mijenja poslovna adresa odnosno kućni broj. Tako će se pravnim osobama koje imaju sjedište odnosno poslovnu adresu na području na koje se promjena odnosi pokriti trošak izrade i postave pločice s kućnim borjem i trošak registracije promjene poslovne adrese (troškovi javnog bilježnika i troškovi sudske pristojbe). Zahtjev za naknadu troškova u pisanom obliku podnosi se Upravnom odjelu za zajedničke poslove i mjesnu samoupravu, a sredstva za naknadu troškova osigurat će se u Proračunu Grada Osijeka. 
Člankom 7. stavkom 1. Zakona utvrđeno je da ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

Slijedom navedenog ishođeno je mišljenje Vijeća gradske četvrti Tvrđa (Broj: 91-02/26) od 11. lipnja 2026. u kojem navode da Vijeće Gradske četvrti Tvrđa u potpunosti podržava inicijativu Gradonačelnika da se Prolaza Julija Knifera preimenuje u Ulicu Krunoslava Kiće Slabinca. 
Člankom 7. stavkom 3. Zakona propisano je da imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena.
Slijedom navedenog utvrđeni Prijedlog Odluke upućen je na prethodno mišljenje Povjerenstvu Vlade Republike Hrvatske za standardizaciju geografskih imena.
Prijedlog imena za imenovanje naselja, ulice i trga treba biti u skladu s Preporukama za standardizaciju geografskih imena u Republici Hrvatskoj te je prilikom prijedloga imenovanja pojedinog naselja, ulice ili trga po nekoj osobi potrebno dostaviti i obrazloženje za imenovanje predložene osobe (kratak životopis - godina rođenja/smrti, s naglaskom na zasluge), slijedom navedenog prilaže se i biografija Krunoslava Kiće Slabinca.

Člankom 7. stavkom 6. Zakona propisano je da je sastavni dio odluke o određivanju imena službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.

Člankom 7. stavkom 7. Zakona propisano je da o odluci o određivanju imena jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

Člankom 12. stavkom 3. Odluke o radnim tijelima Gradskoga vijeća (Službeni glasnik Grada Osijeka br. 2/06, 9/08, 13/09, 7A/10, 10/12-pročišćeni tekst i 9/13) utvrđeno da Odbor za utvrđivanje prijedloga imena ulica i trgova Gradskoga vijeća utvrđuje prijedloge imena ulica, trgova i naselja.

Odbor za utvrđivanje prijedloga imena ulica i trgova na 3. sjednici održanoj 1. srpnja  2026. utvrdio je Prijedlog Odluke o preimenovanju ulice u naselju Osijek, Gradskoj četvrti Tvrđa  „Prolaz Julija Knifera“ u „Ulica Krunoslava Kiće Slabinca“.
Utvrđeni Prijedlog Odluke upućuje se na savjetovanje sa javnosti u trajanju od 30 dana.
PROCJENA SREDSTAVA POTREBNIH ZA PROVOĐENJE AKTA

Za provođenje predložene Odluke sredstva su planirana u Proračunu Grada Osijeka za 2026. Razdjel 212 – Upravni odjel za financije i nabavu, Glava 21201 – Upravni odjel za financije i nabavu, Program 1175 – Financijski rashodi Gradske uprave, Aktivnost A117503 – Ostali financijski rashodi (Pozicija R4510).
Slijedom iznijetog, predlažemo Gradskom vijeću Grada Osijeka da donese Odluku, koja u prijedlogu glasi

Na temelju članka 7. stavka 1. i 8. Zakona o naseljima („Narodne novine“ br. 39/22), članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) i Mišljenja Povjerenstva za standardizaciju geografskih imena (KLASA: _________; URBROJ: __________) od _____ 2026. Gradsko vijeće Grada Osijeka na ___ sjednici održanoj __________ 2026. donijelo je                                                       
O D L U K U
o preimenovanju ulice u naselju Osijek,

Gradskoj četvrti Tvrđa 

„Prolaz Julija Knifera“ u „Ulica Krunoslava Kiće Slabinca“
Članak 1.
Ovom se Odlukom preimenuje ulica u naselju Osijek, Gradskoj četvrti Tvrđa pod nazivom: Prolaz Julija Knifera kojoj je ime određeno Rješenjem o određivanju imena šetalištu u Gradskoj četvrti Tvrđa Prolaz Julija Knifera (Službeni glasnik Grada Osijeka br. 8/16) i određuje ime: 

Ulica Krunoslava Kiće Slabinca
Ulica Krunoslava Kiće Slabinca nalazi se u naselju Osijek, Gradskoj četvrti Tvrđa na k.č. br. 5988/4 k.o. Osijek, između Ulice kneza Trpimira i Istarske ulice od istoka prema zapadu.

Članak 2.

Ploču s imenom ulice iz članka 1. ove Odluke postavit će Upravni odjel za komunalno gospodarstvo i promet.

Članak 3.

Ime ulice određeno u članku 1. ove Odluke označeno je na službenoj podlozi iz registra prostornih jedinica.
Službena podloga iz registra prostornih jedinica iz prethodnog stavka i Službena podloga iz registra prostornih jedinica s prikazom ulice prije donošenja ove odluke prilažu se ovoj Odluci i čine njen sastavni dio.
Članak 4.

Ova Odluka dostavit će se Državnoj geodetskoj upravi, Područnom uredu za katastar Osijek najkasnije u roku od osam dana od dana objave u Službenog glasniku Grada Osijeka.
Članak 5.


Grad Osijek financirat će troškove nastale pravnim osobama koje imaju sjedište na području ulice koja se imenuje.
Članak 6.

Pravo na naknadu troškova nastalih zbog imenovanja ulice imaju pravne osobe koje imaju sjedište, odnosno poslovnu adresu na području na koje se promjena odnosi i to za sljedeće troškove:

-
za trošak izrade i postave pločice s kućnim brojem, izrađene sukladno Pravilniku o načinu obilježavanja imena naselja, ulica i trgova te načinu obilježavanja zgrada kućnim brojevima („Narodne novine“ br. 117/22)

-
za trošak registracije promjene poslovne adrese (troškovi javnog bilježnika i troškovi sudske pristojbe).

Članak 7.

Zahtjev za naknadu troškova iz članka 6. ove Odluke podnosi se Upravnom odjelu za zajedničke poslove i mjesnu samoupravu u pisanom obliku.

Zahtjev za naknadu troškova iz članka 6. ove Odluke podnosi osoba ovlaštena za zastupanje pravne osobe. 

Zahtjevu iz stavka 1. ovog članka prilaže se dokumentacija o izvršenoj uplati, te po potrebi i drugi dokazi. 

O zahtjevu odlučuje Upravni odjel za zajedničke poslove i mjesnu samoupravu.

Članak 8.

Sredstva za naknadu troškova iz ove Odluke osigurat će se u Proračunu Grada Osijeka.

Članak 9.

Stupanjem na snagu ove Odluke Rješenje o određivanju imena šetalištu u Gradskoj četvrti Tvrđa Prolaz Julija Knifera (Službeni glasnik Grada Osijeka br. 8/16) stavlja se izvan snage.
Članak 10.

Za provođenje ove Odluke zadužuju se Upravni odjel za zajedničke poslove i mjesnu samoupravu, Upravni odjel za komunalno gospodarstvo i promet i Upravni odjel za financije i nabavu.

Članak 11.

Ova Odluka stupa na snagu osmoga dana od dana objave u Službenom glasniku Grada Osijeka.

KLASA: 014-01/26-01/1
URBROJ: 2158-1-01-26-
Osijek,_______ 2026.
                                                                                   PREDSJEDNIK


GRADSKOGA VIJEĆA






prof. dr. sc. Tihomir Florijančić

KRUNOSLAV KIĆO SLABINAC-biografija

Svojim radom glazbenik Krunoslav Kićo Slabinac (Osijek, 1944. – Zagreb, 2020.), uvelike je zadužio hrvatsku kulturu. Svojim djelovanjem obilježio je povijest hrvatske glazbe. Suvereno je pjevao rock, pop, etno i duhovnu glazbu.

Njegova glazbeno-žanrovska usmjerenja imala su publiku svih uzrasta. Na glazbenoj sceni iskazivao je svoju glazbenu darovitost dojmljivim rasponom glasa, istančanim senzibilitetom, uvjerljivim pjevom, pravilnom dikcijom, preciznim osjećajem za mjeru, melodijsku liniju i dinamiku.

Stasao je u Osijeku, gradu iznimne kulture. Još kao dječak šest je godina nastupao (glumio i pjevao) u klasičnim dječjim operama i operetama, dramama i komedijama kao član Dječjeg kazališta „Radost“. Sve premijere bile su na sceni osječkog HNK-a. 

Kao mlađi adolescent nastupao je povremeno na osječkim plesnjacima. Kao stariji adolescent počeo je stvarati rock sastave koji su tada nazivani električarski sastavi. Kićo je bio vođa, pjevač i gitarist, a glavna potpora bio mu je Antun Nikolić Tuca. Vrhunac Slabinčeva rock razdoblja bila je rock grupa Dinamiti s kojom je upisao Osijek u romantično razdoblje jugoslavenskog ranog rocka. Dinamiti su bili pojam izvrsnog rock sastava i vrsnih glazbenika na tadašnjoj rock-sceni i popularizirali su osječku rock scenu širom Jugoslavije.

Prvi Dinamiti (do 1967.) su svirali na najpoznatijem, kultnom plesnjaku u gradu u Radničkom domu na plesnim matinejama srijedom, subotom i nedjeljom. Radnički dom je bio mitsko mjesto okupljanja generacija mladih iz Osijeka i Slavonije. Dinamiti su sa svojim vrsnim muzičarima popularizirali anglosaksonsku glazbu u Slavoniji, Hrvatskoj i Jugoslaviji. Stajali su uz bok ondašnjih jugoslavenskih rock sastava, koji su svirali u glavnim gradovima jugoslavenskih republika i pobjeđivali na raznim gitarijadama te oduševljavali publiku na nastupima. Slabinac, kao jedan od hrvatskih prvih rock-glazbenika, napisao je, skladao i otpjevao prvu rock-pjesmu u Jugoslaviji na hrvatskom jeziku koja govori o intimnim osjećajima autora, pjesmu Plavuša. Svoju inovativnost iskazao je Slabinac rokerskom obradom tradicijske pjesme Nakraj sela čađava mehana i kasnije skladavši 1967. prvu našu country pjesmu Budi to što jesi. Odlaskom u Zagreb započinje Slabinac samostalnu glazbeno-umjetničku karijeru. Široka jugoslavenska publika ga nakon splitskog festivala 1969. upoznaje kao gitarista, pjevača i skladatelja. U srebrnim, zlatnim i dijamantnim tiražama prodavao je albume s vlastitim hit-pjesmama kao što su Plavuša, Pokloni mi jedan dan, Tri slatke riječi, Više nećeš biti moja i Zbog jedne divne crne žene. Bio je strastveno ukorijenjen u zavičajni i nacionalni identitet koji nikada nije krio. Unosio je glazbene inovacije (kao prvi hrvatski izvođač koji je nekoliko narodnih pjesama pjevao u rokerskom žanru te kao inovativni obrađivač pjesama uopće). Kako

je bio iznimno senzibiliziran za aktualne društveno političke mijene, (samo)kritički je promišljao hrvatsku glazbenu scenu te svojim domoljubnim nastupima neizbrisivo utjecao na publiku u domovini i u dijaspori. Veliku popularnost ostvario je i kao interpretator narodnih pjesama na štokavskom, kajkavskom i čakavskom narječju te kao pjevač tamburaških pjesama koje je aranžmanski, instrumentalno i izvođački modernizirao. Tako je njegova autorska pjesma Inati se, Slavonijo u drugom desetljeću ovog stoljeća postala svojevrsna zavičajna himna. Zamijenivši do tada uobičajeni pogrebni Posmrtni marš, njegova pjesma Otiš`o je s mirisima jutra do danas je najizvođenija hrvatska pjesma. Svojim radom na etno baštini prezentirao je i popularizirao tamburašku pjesmu i etno širokoj javnosti u domovini i svijetu te tako omogućio široku promociju tamburice i tamburaške glazbe te postao sinonim za nju, Osijek i Slavoniju. Bio je scenarist i redatelj vlastitih koncerata i glazbenih spotova te kao scenarist, voditelj i umjetnik vlastitog tv-programa Dobra večer. Zajedno s urednikom B. Uvodićem osmislio je tv-spektakle Kad čujem tambure i Lijepom našom. Promicao je i duhovnu glazbu još početkom 80-ih godina jugoslavenskog razdoblja prvi hrabro objavivši božićni album Christmas with Kićo koji je prodan u do sada najvećoj tiraži hrvatskog glazbenog izdavaštva (u 500 000 primjeraka) i čijeg se izvođačkog honorara humanitarno odrekao. Uglazbio je općeprihvaćene duhovne pjesme Oče naš i Dušo blaga, redovito ih izvodeći za Hrvatsku katoličku misiju u

svijetu. Suinicijator je s L. Bratičevićem i prvi autor glazbene manifestacije Božić u Ciboni 1989. godine. 

Redovito je nastupao humanitarno, začetnik ideje estradnog sufinanciranja obnove zagrebačke katedrale i izgradnje Nacionalne i sveučilišne knjižnice u Zagrebu. Pobjeđivao je na svim domaćim glazbenim festivalima, a više puta i na inozemnim. Održao je nekoliko tisuća glazbenih nastupa, brojne i izvan domovine (npr. u bivšem Sovjetskom Savezu, SAD-u, Kanadi, Australiji). Proglašen je počasnim građaninom dva američka grada. Surađivao je s I. Krajačem, Đ. Novkovićem, Z. Runjićem, A. Dedićem, H. Hegedušićem i dr. Skladao je stotinjak pjesama te objavio stotinjak nosača zvuka. Ratnih 90-ih godina prošlog stoljeća jedan je mandat bio zastupnik u Hrvatskom saboru. Mnogostruko je nagrađivani umjetnik, posthumno nagrađen diskografskom nagradom Porin za životno djelo.

[image: image6.emf]
[image: image7.emf]
[image: image8.emf]
Na temelju članka 34. stavka 1. točke 4. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst, 8/24, 7/25 i 18/25) Gradonačelnik Grada Osijeka dana _______ 2026. donosi

Z A K L J U Č A K

povodom razmatranja Prijedloga Odluke o preimenovanju ulice u naselju Osijek,

Gradskoj četvrti Tvrđa 

„Prolaz Julija Knifera“ u „Ulica Krunoslava Kiće Slabinca“

I.


Gradonačelnik Grada Osijeka razmotrio je Prijedlog Odluke o preimenovanju ulice u naselju Osijek, Gradskoj četvrti Tvrđa „Prolaz Julija Knifera“ u „Ulica Krunoslava Kiće Slabinca“ koji je utvrdio Odbor za utvrđivanje prijedloga imena ulica i trgova na _. sjednici održanoj ____ 2026. i isti podržao.

II.

       
Potrebna obrazloženja na sjednici Gradskoga vijeća dat će Marija Garić, dipl. iur., službenica ovlaštena za obavljanje poslova pročelnika Upravnog odjela za zajedničke poslove i mjesnu samoupravu.

KLASA: 014-01/26-01/1

URBROJ: 2158-1-02-26-

Osijek,_______ 2026.

GRADONAČELNIK










             Ivan Radić, mag. oec.

Zakon o naseljima

Hrvatski sabor

476

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O NASELJIMA

Proglašavam Zakon o naseljima, koji je Hrvatski sabor donio na sjednici 25. ožujka 2022.

Klasa: 011-02/22-02/27
Urbroj: 71-10-01/1-22-2
Zagreb, 28. ožujka 2022.

Predsjednik
Republike Hrvatske
Zoran Milanović, v. r.

ZAKON

O NASELJIMA

POGLAVLJE I.
UVODNE ODREDBE

Članak 1.

Ovim se Zakonom uređuje način i postupak određivanja granica područja naselja, određivanja imena naselja, ulica i trgova, označavanja imena naselja, ulica i trgova te obilježavanja zgrada kućnim brojevima.

Članak 2.

Pojedini pojmovi, u smislu ovoga Zakona, imaju sljedeće značenje:

a) granica područja naselja je granica određena odlukom predstavničkog tijela jedinice lokalne samouprave u postupku propisanom ovim Zakonom

b) ime naselja je ime određeno odlukom predstavničkog tijela jedinice lokalne samouprave u postupku propisanom ovim Zakonom

c) ime ulice i trga je ime određeno odlukom predstavničkog tijela jedinice lokalne samouprave u postupku propisanom ovim Zakonom

d) koncesionar je gospodarski subjekt koji je stekao pravo upravljanja autocestom ili pojedinim cestovnim objektom na državnoj cesti u skladu s propisom kojim se uređuju ceste

e) kućni broj je broj koji zgradi određuje područni ured za katastar odnosno tijelo nadležno za geodetsko katastarske poslove Grada Zagreba (u daljnjem tekstu: katastarski ured)

f) naselje je dio ili cijelo područje jedinice lokalne samouprave koje se sastoji od građevinskih područja i područja druge namjene sukladno propisima iz područja prostornoga uređenja, kojem su određene granice i ime, unutar kojeg se zgrade obilježavaju kućnim brojevima u skladu s ovim Zakonom

g) područje naselja je prostor koji je određen granicom naselja

h) registar prostornih jedinica je evidencija koju vodi i održava tijelo državne uprave nadležno za geodetske i katastarske poslove u skladu s propisom kojim se uređuje državna izmjera i katastar nekretnina

i) ulica ili trg je javna površina u općoj uporabi kojoj se određuje ime radi lakšeg snalaženja u prostoru i dodjeljivanja kućnih brojeva zgradama

j) upravitelj ceste je pravna osoba koja upravlja javnom ili nerazvrstanom cestom u skladu s propisima kojima se uređuju ceste i komunalno gospodarstvo i

k) zgrada je građevina koja je obilježena kućnim brojem u skladu s ovim Zakonom.

Članak 3.

Izrazi koji se koriste u ovome Zakonu, a imaju rodno značenje, odnose se jednako na muški i ženski rod.

POGLAVLJE II.
NAČIN I POSTUPAK ODREĐIVANJA GRANICA PODRUČJA NASELJA

Članak 4.

(1) Područje jednog naselja može se nalaziti samo na području jedne jedinice lokalne samouprave.

(2) Granice područja naselja određuju se tako da područje svih naselja u jednoj jedinici lokalne samouprave pokriva ukupno područje te jedinice lokalne samouprave i tako da se vanjske granice rubnih naselja poklapaju s granicama te jedinice lokalne samouprave.

(3) Granice naselja određuju se na temelju prirodnih, zemljopisnih, društvenih, kulturnih i gospodarskih obilježja određenog prostora na način da idu granicama katastarskih čestica.

(4) Kada jedinice lokalne samouprave ne usklade sporazumno granice jedinica lokalne samouprave, a koje su istodobno i granice rubnih naselja, o granicama odlučuje Povjerenstvo Vlade Republike Hrvatske za granice jedinica lokalne samouprave, određeno propisom kojim se uređuju područja županija, gradova i općina.

(5) Ako se temeljem ratificiranog međunarodnog ugovora koji je na snazi za Republiku Hrvatsku utvrdi da je potrebno izmijeniti postojeći prikaz državne granice u registru prostornih jedinica, tijelo nadležno za vođenje registra prostornih jedinica promjenu protezanja državne granice provodi u tom registru po službenoj dužnosti, čime se ažuriraju i granice prostornih jedinica nižih razina.

Članak 5.

(1) Granicu područja naselja određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području naselja na kojem se mijenja granica odnosno na području naselja koje se spaja ili razdvaja i nadležnog zavoda za prostorno uređenje županije odnosno Grada Zagreba.

(2) U jedinici lokalne samouprave u kojoj nisu ustrojeni oblici mjesne samouprave odluku iz stavka 1. ovoga članka predstavničko tijelo donosi po prethodno pribavljenom mišljenju građana s područja naselja na kojem se mijenja granica odnosno područja naselja koje se spaja ili razdvaja i nadležnog zavoda za prostorno uređenje županije odnosno Grada Zagreba.

(3) Odluka iz stavka 1. ovoga članka mora biti u skladu s propisom kojim se uređuje prostorno uređenje.

(4) Sastavni dio odluke iz stavka 1. ovoga članka je službena podloga iz registra prostornih jedinica na kojoj su prikazane granice i imena naselja prije donošenja odluke i granice i imena naselja kako se predlažu odlukom.

(5) O odluci iz stavka 1. ovoga članka jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

(6) Odlukom iz stavka 1. ovoga članka određuju se i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

(7) Jedinica lokalne samouprave može donijeti i posebnu odluku o troškovima za provedbu odluke iz stavka 1. ovoga članka i odrediti način njezine provedbe.

POGLAVLJE III.
NAČIN I POSTUPAK ODREĐIVANJA IMENA NASELJA, ULICA I TRGOVA

Članak 6.

(1) Naselje, ulica i trg moraju imati ime.

(2) Na području jedne jedinice lokalne samouprave ne mogu biti dva ili više naselja s istim imenom.

(3) Na području jednog naselja ne mogu biti dvije ili više ulica odnosno trgova s istim imenom.

(4) Imena se mogu odrediti i za druge javne površine u općoj uporabi, kao što su aleja, avenija, cesta, obala, odvojak, park, perivoj, poljana, put, stube, šetalište i slično.

(5) Imena naselja, ulica i trgova određuju se na način da se mogu upisati na osobne dokumente koji se izrađuju u skladu s međunarodnim standardima.

(6) Naselje, ulica i trg može imati ime po općim i zemljopisnim pojmovima, toponimima, biljnim i životinjskim vrstama, zanimanjima, po imenima osoba i organizacija koje su dale značajan doprinos društvenom, kulturom, političkom i znanstvenom razvoju, po imenima drugih naselja, gradova i država, po povijesnim događajima, pokretima i datumima koji su vezani uz povijesne događaje i dr., a u imenu ulice mogu imati i brojčane oznake.

(7) Naselje, ulica i trg može imati ime koje se temelji na lokalnim govorima, ako su ti govori proglašeni zaštićenim kulturnim dobrom ili nacionalnom baštinom.

Članak 7.

(1) Ime naselja, ulice i trga određuje odlukom predstavničko tijelo jedinice lokalne samouprave po prethodno pribavljenom mišljenju vijeća mjesnog odbora odnosno drugog oblika mjesne samouprave koji se nalazi na području na kojem se određuje ili mijenja ime naselja, ulice i trga.

(2) U jedinici lokalne samouprave u kojoj nisu ustrojeni oblici mjesne samouprave odluku iz stavka 1. ovoga članka predstavničko tijelo donosi po prethodno pribavljenom mišljenju građana s područja na kojem se određuje ili mijenja ime naselja, ulice i trga.

(3) Imena naselja, ulica i trgova moraju biti usklađena s prethodno pribavljenim mišljenjem Povjerenstva Vlade Republike Hrvatske za standardizaciju geografskih imena.

(4) Povjerenstvo iz stavka 3. ovoga članka dužno je dati mišljenje u roku od 30 dana od dana primitka prijedloga imena naselja, ulice ili trga.

(5) Iznimno od roka iz stavka 4. ovoga članka, u slučaju teže dostupnosti građe potrebne za analizu prijedloga imena naselja, ulice ili trga, povjerenstvo iz stavka 3. ovoga članka dužno je dati mišljenje u roku od 60 dana od dana primitka prijedloga imena naselja, ulice ili trga.

(6) Sastavni dio odluke iz stavka 1. ovoga članka je službena podloga iz registra prostornih jedinica na kojoj su prikazana imena naselja, ulica i trgova prije donošenja odluke i imena naselja, ulica i trgova kako se predlažu odlukom.

(7) O odluci iz stavka 1. ovoga članka jedinica lokalne samouprave obavještava tijelo nadležno za vođenje registra prostornih jedinica najkasnije u roku od osam dana od dana objave te odluke u službenom glasilu.

(8) Odlukom iz stavka 1. ovoga članka određuju se i troškovi za provedbu odluke na strani jedinica lokalne samouprave i osoba koje imaju prebivalište ili boravište odnosno sjedište na području na koje se promjene odnose te se određuje način njezine provedbe.

(9) Jedinica lokalne samouprave može donijeti i posebnu odluku o troškovima za provedbu odluke iz stavka 1. ovoga članka i odrediti način njezine provedbe.

POGLAVLJE IV.
OZNAČAVANJE IMENA NASELJA, ULICA I TRGOVA

Članak 8.

(1) Imena naselja, ulica i trgova označavaju se pločama s njihovim imenima.

(2) Pločom s imenom naselja smatra se prometni znak »naziv naseljenog mjesta« koji se izrađuje i postavlja u skladu s propisima kojima se uređuju sigurnost prometa na cestama.

(3) Ploča s imenom naselja postavlja se uz javnu ili nerazvrstanu cestu na granici naselja.

(4) Ploča s imenom ulice postavlja se na početku i na kraju ulice te važnijim križanjima.

(5) Ploča s imenom trga postavlja se na ulazu iz ulice na trg.

(6) Ploču s imenom naselja postavlja upravitelj ceste odnosno koncesionar, a ploču s imenom ulice i trga postavlja jedinica lokalne samouprave.

(7) Troškove pribavljanja i postavljanja ploča s imenima naselja snosi upravitelj ceste odnosno koncesionar ceste uz koju se ploča postavlja, a troškove pribavljanja i postavljanja ploča s imenima ulica i trgova snosi jedinica lokalne samouprave.

(8) Ako se ploča iz stavaka 4. i 5. ovoga članka postavlja na zgradi ili području zaštićenom prema propisu iz područja očuvanja kulturnih dobara, potrebno je ishoditi posebne uvjete sukladno propisu kojim se uređuje zaštita i očuvanje kulturnih dobara.

(9) Ploče s imenom naselja, ulice i trga izrađuju se i postavljaju u skladu s pravilnikom iz članka 10. ovoga Zakona.

(10) Na izgled ploče s imenom ulice i trga primjenjuju se odredbe pravilnika iz članka 10. ovoga Zakona, osim ako odlukom predstavničkog tijela jedinice lokalne samouprave izgled ploča s imenom ulice i trga nije drukčije uređen.

Članak 9.

U jedinicama lokalne samouprave u kojima je u ravnopravnoj službenoj upotrebi jezik i pismo nacionalne manjine, ploča s imenom naselja, ulice odnosno trga, osim na hrvatskom jeziku i latiničnom pismu, sadrži i ime na jeziku odnosno pismu nacionalne manjine u skladu s propisom kojim se uređuje ravnopravna upotreba jezika i pisma nacionalnih manjina.

Članak 10.

Načine označavanja imena naselja, ulica i trgova propisuje detaljnije pravilnikom čelnik tijela državne uprave nadležnog za geodetske i katastarske poslove.

POGLAVLJE V.
OBILJEŽAVANJE ZGRADA KUĆNIM BROJEVIMA

Članak 11.

(1) Kućnim brojevima moraju biti obilježene sve zgrade koje su stambene, mješovite, gospodarske, javne i društvene namjene, podzemne zgrade koje imaju zaseban ulaz te zgrade koje služe za povremeni boravak.

(2) Zgrade stambene, mješovite javne, društvene i gospodarske namjene, koje imaju više glavnih ulaza, obilježavaju se kućnim brojevima tako da se kućnim brojem obilježi svaki glavni ulaz.

(3) Pločica kojom se zgrada obilježava kućnim brojem, u naseljima u kojima je uspostavljen sustav ulica i trgova, pored kućnog broja, sadrži i ime ulice odnosno trga.

(4) Pločica kojom se zgrada obilježava kućnim brojem, u naseljima u kojima nije uspostavljen sustav ulica i trgova, pored kućnog broja, sadrži i ime naselja.

Članak 12.

(1) Kućne brojeve, na zahtjev zainteresirane osobe ili po službenoj dužnosti, određuje mjesno nadležni katastarski ured u skladu s ovim Zakonom i propisom kojim se uređuje državna izmjera i katastar nekretnina.

(2) Rješenje o određivanju kućnog broja zgradi nije upravni akt.

Članak 13.

(1) Vlasnik odnosno upravitelj zgrade dužan je pločicu s kućnim brojem zgrade postaviti u skladu s rješenjem o određivanju kućnog broja zgradi najkasnije u roku od 60 dana od dana primitka rješenja.

(2) Pločicu s kućnim brojem zgrade vlasnik odnosno upravitelj zgrade dužan je pribaviti i postaviti o svom trošku odnosno o trošku suvlasnika zgrade, osim ako odlukom predstavničkog tijela jedinice lokalne samouprave nije drukčije uređeno.

(3) Odlukom predstavničkog tijela jedinice lokalne samouprave iz stavka 2. ovoga članka može se urediti i način pribavljanja pločica s kućnim brojevima zgrada.

(4) Ako se pločica iz stavka 1. ovoga članka postavlja na zgradi ili području zaštićenom prema propisu iz područja očuvanja kulturnih dobara, potrebno je ishoditi posebne uvjete sukladno propisu kojim se uređuje zaštita i očuvanje kulturnih dobara.

Članak 14.

(1) Način obilježavanja zgrada kućnim brojevima propisuje se pravilnikom iz članka 10. ovoga Zakona.

(2) Na izgled pločice s kućnim brojem zgrade primjenjuju se odredbe pravilnika iz članka 10. ovoga Zakona, osim ako odlukom predstavničkog tijela jedinice lokalne samouprave izgled pločica s kućnim brojem zgrade nije drukčije uređen.

POGLAVLJE VI.
NADZOR

Članak 15.

(1) Nadzor nad zakonitošću odluka jedinica lokalne samouprave o granicama područja naselja te o imenima naselja, imenima ulica i trgova obavlja tijelo državne uprave nadležno za geodetske i katastarske poslove.

(2) Poslove nadzora koji se odnose na obilježavanje zgrada kućnim brojevima propisanih ovim Zakonom obavljaju komunalni redari u skladu s propisom kojim se uređuje komunalno gospodarstvo.

POGLAVLJE VII.
PREKRŠAJNE ODREDBE

Članak 16.

(1) Novčanom kaznom u iznosu od 3000,00 do 5000,00 kuna kaznit će se za prekršaj vlasnik zgrade odnosno upravitelj zgrade za zgrade u suvlasništvu ako pločicu s kućnim brojem zgrade ne postavi u skladu s rješenjem o određivanju kućnog broja zgradi (članak 13. stavak 1.).

(2) Novčanom kaznom u iznosu od 3000,00 do 5000,00 kuna kaznit će se za prekršaj vlasnik zgrade odnosno upravitelj zgrade za zgrade u suvlasništvu ako ne postavi pločicu s kućnim brojem zgrade najkasnije u roku od 60 dana od dana primitka rješenja kojim se zgradi određuje kućni broj (članak 13. stavak 1.).

POGLAVLJE VIII.
PRIJELAZNE I ZAVRŠNE ODREDBE

Članak 17.

Postupci određivanja granica područja naselja, određivanja imena naselja, ulica i trgova pokrenuti do dana stupanja na snagu ovoga Zakona dovršit će se sukladno odredbama Zakona o naseljima (»Narodne novine«, br. 54/88.).

Članak 18.

Čelnik tijela državne uprave nadležnog za geodetske i katastarske poslove donijet će pravilnik iz članka 10. ovoga Zakona najkasnije u roku od šest mjeseci od dana stupanja na snagu ovoga Zakona.

Članak 19.

Do stupanja na snagu pravilnika iz članka 10. ovoga Zakona na odgovarajući način primjenjuju se odredbe Pravilnika o načinu označavanja imena naselja, ulica i trgova te o obilježavanju zgrada kućnim brojevima (»Narodne novine«, br. 4/90. i 91/11.).

Članak 20.

Danom stupanja na snagu ovoga Zakona prestaje važiti Zakon o naseljima (»Narodne novine«, br. 54/88.) i Pravilnik o evidencijama naselja, ulica i trgova te brojeva zgrada (»Narodne novine«, br. 30/90.).

Članak 21.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-03/21-01/72

Zagreb, 25. ožujka 2022.

HRVATSKI SABOR

Predsjednik
Hrvatskoga sabora
Gordan Jandroković, v. r.

